Shenyang J-16

**Shenyang J-16** (), myös nimellä **Qianlong** (), () on kiinalainen kaksipaikkainen kaksimoottorinen 4,5-sukupolven monitoimihävittäjä. Se on kehitetty J-11:sta, joka on venäläisen Suhoi Su-27:n lisenssiversio, ja perustuu suunnittelultaan myös venäläiseen Su-30MKK:hon.

## Kehitys
Kiina päätti ostaa Venäjältä Suhoi Su-30MKK-hävittäjiä vuonna 1999 ja teki jatkotilaukset vuosina 2001 ja 2003. Kuten Su-27-tyyppisen J-11:n kohdalla, Kiina kehitti venäläiskoneesta pian oman versionsa. J-16 on raskaasti muunneltu ja paranneltu Su-30MKK:sta. Koneessa hyödynnetään pitkälti kiinalaista teknologiaa ja osia: avioniikka, aseistus ja materiaalit ovat kiinalaisia.

Vaikka J-16 perustuukin pohjimmiltaan venäläiseen suunnitteluun, edustaa se myös monella tapaa Kiinan teknologista eriytymistä Venäjästä. Kiinan ilmailuteollisuus on enää paljon vähemmän riippuvainen Venäjästä, ja kykeneväinen tuottamaan venäläisiä kyvykkäämpiä lentokoneita. J-16:ta on pidetty edistyneimpänä Su-27:n johdannaisena eli ”Flanker”-perheen jäsenenä.

J-16 teki ensilentonsa noin 2011–2012. Julkistus tapahtui vuonna 2013, ensimmäiset tuotantokoneet otettiin käyttöön Kansan vapautusarmeijan ilmavoimissa ehkä 2014, ja virallinen esittely ulkomaailmalle tehtiin 2017. Vuonna 2024 raportoitiin, että hävittäjiä on rakennettu yli 350 kapaletta.

## Suunnittelu
J-16 on suunniteltu monitoimiseksi ja etenkin kykeneväksi iskemään maakohteisiin. J-16 on varustettu kahdella kiinalaisella WS-10-ohivirtausmoottorilla. Kone on edeltäjiänsä kevyempi rakenteessa käytettyjen komposiittimateriaalien ansiosta. J-16:ssa on AESA-tutka sekä infrapunahavaitsemis- ja -seurantajärjestelmä (IRST), jolla voidaan seurata kohteita lämpöjäljen perusteella. Koneita on pinnoitettu tutkasäteilyä absorboivalla maalilla, mikä vaikeuttaa havaitsemista tutkalla, vaikka ei teekään hävittäjästä oikeaa häivekonetta.

Ohjaamo on digitaalinen lasiohjaamo suurine näyttöineen. Kaksipaikkaisen hävittäjän etuistuimella istuu pääasiallinen lentäjä ja takaistuimella aseita ja sensoreita käyttävä miehistön jäsen.

J-16 voi kantaa kiinalaislähteiden mukaan jopa 12 tonnin kuorman. Hävittäjä voidaan aseistaa PL-10-, PL-15- ja PL-17-ilmataisteluohjuksilla taisteluun viholliskoneita vastaan tai erilaisilla ilmasta maahan -aseilla, kuten risteilyohjuksilla ja täsmäpommeilla.

## Mallit

* **J-16**: Perusmalli
* **J-16D**: Elektroniseen sodankäyntiin varustettu versio

## Käyttö
Kiinan operatiivisessa käytössä J-16 sijoittuu 2020-luvulla perinteisempien neljännen sukupolven hävittäjien (esim. J-11) ja vielä tuolloin harvinaisempien viidennen sukupolven häivehävittäjien (esim. J-20) väliin. J-16 tarjoaa hyvät kyvyt, ja koneita on melko suuri lukumäärä. J-16-hävittäjiä käytetään muun muassa pommikoneiden saattamiseen ja partioinnissa Kiinan hamuamilla merialueilla Itä- ja Etelä-Kiinan merillä. Häive-J-20:een nähden J-16 on enemmän näkyvämpi osa Kiinan voimanosoitusta lähialueillaan. J-16:n on arvioitu soveltuvan hyvin iskuihin merikohteita vastaan. Yhdysvaltojen ja Taiwanin näkökulmasta pitkäkantamainen ja hyvin aseistettu J-16 olisi vaarallinen vastus, jos Kiina hyökkäisi Taiwaniin ja syttyisi laajempi sota.

J-16-koneita on havaittu usein Taiwanin ympäristössä osana Kiinan sotaharjoituksia ja muuta toimintaa. Kuten monet muutkin kiinalaislentokoneet, J-16 on ollut 2010- ja 2020-luvuilla useita kertoja osallisena välikohtauksissa Yhdysvaltojen ja Australian sotilaslentokoneiden kanssa kiistellyiden merialueiden yllä, kuten Etelä-Kiinan merellä. Monissa tilanteissa kiinalaishävittäjät ovat tulleet kansainvälisessä ilmatilassa lentävien koneiden perään ja joissakin tapauksissa vaarantaneet näiden lennon uhkaavilla liikkeillä tai toimilla.

## Käyttäjät
;
* Kansan vapautusarmeijan ilmavoimat

## Lähteet

## Aiheesta muualla